Zápis v pingpongu
**Stolný tenis**, hovorovo **pingpong**, je druh športu, pri ktorom je snahou hráča zahrať loptičku ponad, prípadne popri sieťke na špeciálnom stole tak, aby jej vrátenie spôsobovalo ťažkosti súperovi, prípadne aby ju nemohol vrátiť.

Stolný tenis patrí medzi najrýchlejšie športové hry na svete, učí mať rýchly odhad hernej situácie a jej okamžité riešenie najvhodnejším herným spôsobom. Stolný tenis je individuálny šport hraný v halách špeciálne na to určených, ale aj v klasických krytých halách, kde sa dajú rozmiestniť stoly na hru.

Dejiny
------

Vznik stolného tenisu siaha až do obdobia pred dvoma tisícročiami. Hra sa nazývala *gossima* a do Európy, z Japonska, ju priniesli Angličania v 80. rokoch 19. storočia. Skutočným začiatkom stolného tenisu bol však tenis, ktorý sa jeho nadšenci snažili počas zimných mesiacov preniesť do sálového prostredia - na stôl. Stolný tenis sa sprvu hral na rôznych rozmeroch stolov, s gumovými poprípade korkovými loptičkami a drevenými raketami. Stolný tenis ako oficiálna športová hra sa začala zavedením celuloidovej loptičky do hry, a to Angličanom J. Gibbom v roku 1899. V roku 1909 sa stolný tenis začal šíriť z Anglicka do Európy (Nemecka, Rakúska, Maďarska, Česko-Slovenska). Ako pretekárska hra sa však dlho neudržal a pestoval sa viac ako spoločenská zábava. Až v roku 1920 u nás stolný tenis znova ožil a aj v ostatných európskych krajinách sa rýchlo rozvíjal a spopularizoval.
Z hľadiska vývoja techniky, taktiky a použitia náčinia rozdeľujeme stolný tenis na:

1. *obdobie drevenej rakety* 1884 – 1926
2. *obdobie gumenej rakety* 1927 – 1951
3. *obdobie špongiovej rakety* 1952 – 1959
4. *obdobie sendvičovej rakety* 1960 – 1969
5. *obdobie účinných druhov rakiet* (od roku 1970 až podnes)

Potrebné vybavenie
------------------

* Stôl – povrch stola sa nazýva hracou plochou a má obdĺžnikový tvar. K hracej ploche patria aj horné hrany, bočné hrany už však nie. Je rozdelený na dve polovice napnutou sieťkou. Stredová čiara rozdeľuje stôl na potreby štvorhry.
* Sieťka – sa skladá zo stojančekov, špagáta a samotnej sieťky. Sieťka by mala byť čo najbližšie k stolu po celej dĺžke, konce sieťky by mali byť čo najtesnejšie pripojené k stojančekom.
* Loptička – je guľatá a má hmotnosť 2,7 gramu, priemer 40 mm a úplne dutá. Je vyrobená z celuloidu alebo podobnej plastickej hmoty, má bielu alebo oranžovú farbu.
* Raketa – môže mať rôzne veľkosti, tvary a hmotnosť, jej podklad však musí byť pevný. Raketa musí byť pokrytá poťahom. V súčasnosti sa používajú najmä gumové alebo gumoplastové povrchy. Musia byť farebne odlíšené – jeden musí byť červený, druhý čierny. Povolené poťahy musia byť schválené stolnotenisovou federáciou ITTF.

Medzi najznámejšie značky, ktoré vyrábajú stolnotenisové potreby, patria *Butterfly*, *Donic*, *Joola*, *Stiga*, *Yasaka* a mnoho ďalších.

Pravidlá
--------

Keďže kompletné znenie pravidiel sa dá nájsť pomocou externého odkazu , je uvedené len vymedzenie základných pojmov a skrátené pravidlá.

Základné pojmy
--------------

Výmenou sa nazýva čas, keď je loptička v hre. Ak sa výsledok výmeny nezapočítava, napr. pri dotyku loptičky o sieťku pri podaní (loptička sa dotykom sieťky musí dostať na súperovu stranu), výmena sa opakuje, hrá sa tzv. "nová loptička". Ak sa výsledok výmeny započítava, nazýva sa "bod". Hráč, ktorý má zahrať v danej výmene loptičku ako prvý, je podávajúcim hráčom. Hráč, ktorý zahrá loptičku vo výmene ako druhý, je prijímajúcim hráčom. Rozhodca riadi a usmerňuje zápas.

### Správne podanie

Podáva sa s loptičkou voľne ležiacou na dlani, ktorá musí byť otvorená. Loptička musí byť vyhodená z ruky do výšky minimálne 16 cm vysoko. Musí sa najskôr dotknúť plochy rakety podávajúceho a potom prijímajúceho. Ak sa loptička dotkne sieťky a preskočí na stranu prijímajúceho, podanie sa opakuje – *net*. Povinnosťou hráča je podávať tak, aby mohla byť posúdená jeho správnosť. Podanie sa mení po dvoch zahraných loptičkách.

### Bod

Hráč získava bod, ak: 

* jeho súper podá nesprávne
* jeho súper nesprávne vráti loptičku
* jeho súper úmyselne dvakrát za sebou zahrá loptičku
* ak náhodou trafí loptičku na svoju stranu alebo von

### Set

Kto ako prvý dosiahne 11 bodov, vyhráva set, okrem prípadu, keď obaja hráči dosiahnu 10 bodov. V tom prípade vyhrá hráč, ktorý ako prvý dosiahne o 2 body viac než druhý.

### Zápas

Hrá sa na rozhodujúci počet setov z nepárneho počtu setov. Hra v zápase je plynulá, okrem povolených prestávok medzi setmi, poprípade v situácii time-outu.

Súťaže
------

### Celosvetové turnaje

Belgický stolnotenisový tím Vilette Charleroi (2003)
Súťaže v stolnom tenise sú obzvlášť obľúbené v Ázii a Európe. Tomuto športu dominuje Čína s najvyšším počtom svetových titulov. Francúzsko, Švédsko, Nemecko, Kórea, Japonsko však majú tiež veľa svetových hráčov. V stolnom tenise sa organizujú Majstrovstvá sveta, Majstrovstvá Európy, taktiež je súčasťou Olympijských hier. Najviac skúseností sa získava na takzvaných **ProTour**, ktoré sa organizujú po celom svete. Na Majstrovstvách sveta a Majstrovstvách Európy sa hrá o tituly a medaily, ako aj o cenné body do príslušných rebríčkov.

Stolný tenis na Slovensku
-------------------------

Medzi najväčšie úspechy v ére samostatnosti SR na ME patria:

* 2007 – Srbsko,
	+ súťaž družstiev mužov, 15. miesto
	+ súťaž družstiev žien, 13. miesto
* 2005 – Dánsko
	+ súťaž zmiešanej štvorhry, Pištej – Ódorová 5.-8. miesto,
	+ súťaž družstiev žien, 13. miesto
* 1994 – Spojené kráľovstvo
	+ súťaž zmiešanej štvorhry, Truksa – Popovová 3. miesto,
	+ súťaž družstiev mužov, 15. miesto

### Slovenské turnaje

Na Slovensku sú najprestížnejšou súťažou majstrovstvá Slovenskej republiky. S dlhodobou tradíciou sa organizuje Pohár duklianskych hrdinov, ako aj bodovacie turnaje.

**Prehľad víťazov MSR**| **Rok** | **Muži** | **Ženy** |
| 2017 | SlovenskoBai He | SlovenskoEva Jurková |
| 2016 | SlovenskoĽubomír Pištej | SlovenskoTatiana Kukuľková |
| 2015 | SlovenskoJang Wang | SlovenskoBarbora Balážová |
| 2014 | SlovenskoJang Wang | SlovenskoBarbora Balážová |
| 2013 | SlovenskoPeter Šereda | SlovenskoBarbora Balážová |
| 2012 | SlovenskoĽubomír Pištej | SlovenskoBarbora Balážová |
| 2011 | SlovenskoĽubomír Pištej | SlovenskoBarbora Balážová |
| 2010
  | SlovenskoĽubomír Pištej | SlovenskoViera Marčeková
  |
| 2009 
  | SlovenskoErik Illáš | SlovenskoViera Marčeková
  |
| 2008 
  | SlovenskoThomas Keinath | SlovenskoViera Marčeková
  |
| 2007 
  | SlovenskoĽubomír Pištej | SlovenskoBarbora Balážová |
| 2006 
  | SlovenskoPeter Šereda | SlovenskoEva Odórová
  |
| 2005 
  | SlovenskoĽubomír Pištej | SlovenskoZuzana Poliačková
  |
| 2004 
  | SlovenskoPeter Šereda | SlovenskoEva Odórová
  |
| 2003 
  | SlovenskoJaromír Truksa | SlovenskoAlena Frťalová |
| 2002 | SlovenskoErik Illáš | SlovenskoEva Odórová |
| 2001
  | SlovenskoErik Illáš | SlovenskoEva Odórová |
| 2000 | SlovenskoJaromír Truksa | SlovenskoValentína Popová |
| 1999 
  | SlovenskoJaromír Truksa | SlovenskoEva Odórová |
| 1998 | SlovenskoVladimír Janči | SlovenskoValentína Popová |
| 1997
  | SlovenskoVladimír Janči | SlovenskoEva Odórová |
| 1996 | SlovenskoTomáš Janči | SlovenskoValentína Popová |
| 1995 | SlovenskoTomáš Janči | SlovenskoValentína Popová |
| 1994 | SlovenskoTomáš Janči | SlovenskoValentína Popová |
| 1993
  | SlovenskoTomáš Janči | SlovenskoRenáta Budayová |

### Slovenská špička, reprezentácia

Medzi slovenskú špičku, taktiež ako do reprezentácie už dlhšie patria Ľubomír Pištej, Peter Šereda, Alexander Valuch, Wang Yang. Medzi ženami to sú Eva Ódorová, Viera Marčeková, Viktória Lučenková, Lenka Kmotorková a Barbora Balážová. Slovenskí stolní tenisti a tenistky reprezentujú Slovensko aj v prestížnej Európskej lige, ktorej sa zúčastňujú hráči svetového formátu. Je to súťaž družstiev mužov a žien hraná v 2-ročnom cykle ako kvalifikácia na majstrovstvá Európy družstiev.

Referencie
----------

1. ↑  pingpong. In:  *Krátky slovník slovenského jazyka 4* [online]. Bratislava: Jazykovedný ústav Ľ. Štúra SAV. [cit. 2018-10-12]. Dostupné online.
2. ↑
3. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Stolný tenis**

Externé odkazy
--------------

* Slovenský stolnotenisový zväz
* Informačný systém stolného tenisu ČR a SR
* Magazín o stolnom tenise